<classify> POLISI mkoani Morogoro inamshikilia mwanamke mkazi wa Dar es Salaam, Aziza Iddy 48 akiwa na mwanawe wa kike mwenye umri wa miaka 15 jina linahifadhiwa, kwa tuhuma za kusafirisha dawa za kulevya aina ya bangi inayokadiriwa kuwa na uzito wa kilo 30.Kamanda wa Polisi wa Mkoa, Wilbroad Mutafungwa alisema jana kuwa bangi hiyo ilikuwa imehifadhiwa ndani ya mabegi mawili makubwa. Alisema mtuhumiwa huyo na binti yake, walikamatwa na askari Polisi juzi Jumatano saa moja asubuhi eneo la Msamvu Shule Kata ya Mwembesongo Manispaa ya Morogoro, wakisafirisha bangi hiyo kwenda Dar es Salaam.Kamanda Mutafungwa alisema askari wa Kikosi cha Usalama Barabarani wakiwa katika Kituo cha Msamvu Shule, walimkamata mtuhumiwa huyo akiwa na mwanawe wakiwa na mabegi mawili na walipopekua, walibaini kuwa ni bangi iliyokadiriwa kuwa na uzito wa kilo 30. Kama mnavyoyaona mabegi haya ndani yake imehifadhiwa hii bangi kwa kuwekwa kwenye mifuko midogo ya viroba na kuvilingishwa nguo ili kufanya isitoe harufu na utaweza kusema ni nguo zimewekwa ndani ya mabegi ya wanafunzi, lakini kumbe ndani yake imekutwa bangi, alisema Kamanda Mutafungwa.Alisema watuhumiwa hao wataendelea kuhojiwa na hatua za kuwafikisha mahakamani zinafuata. Katika hatua nyingine, jeshi hilo limebaini mbinu mpya inayotumiwa na madereva wanaosafirisha wahamiaji haramu kwa kutumia magari ya Transit yanayokwenda nchi jirani maarufu kama IT. Kamanda Mutafungwa alisema hayo baada ya kuwakamata wahamiaji haramu wanne raia wa Somalia. Alisema wahamiaji haramu hao walikamatwa Machi 26, mwaka huu saa tatu usiku Msamvu Manispaa ya Morogoro.Alisema wahamiaji haramu hao, walikuwa wakisafirishwa kwa kutumia gari aina ya Prado yenye chasis namba RZJ 9500282337 rangi ya fedha, ikiendeshwa na Abdul Akida 32 mkazi wa Keko jijini Dar es Salaam. Aliwataja wahamiaji haramu hao kuwa ni Mohamed Ibrahimu 36, Ahamed Saidat 36, Ahamed Mahamud 22 na Mohamed Ismaily, wote ni raia wa Somalia.Tulizoea kuona wahamiaji haramu wakisafirishwa kwa kutumia magari ya kawaida, lakini kwa sasa wamebuni mbinu mpya ya kutumia magari haya ya IT, gari hii ya Prado ni mpya na si rahisi kugundua abiria waliobebwa, lakini tumeshabaini, alisema Kamanda Mutafungwa. Alisema wahamiaji hao walikuwa wakisafirishwa kwenda Mbeya na Tunduma ili kuvuka na kufika Afrika Kusini. Alisema magari hayo ya IT kwa kawaida hayaruhusiwi kubeba na kusafirisha abiria na inaelekea madereva hao walidhani si rahisi kukaguliwa, jambo ambalo limekuwa tofauti na kwa sasa askari Polisi wanayakagua.  <topic>: KITAIFA 